ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το συντονισμό των συστημάτων κοινωνικής ασφάλισης ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1998/0360 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το συντονισμό των συστημάτων κοινωνικής ασφάλισης

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή διατυπώνει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις δύο τροπολογίες που πρότεινε το Κοινοβούλιο.

2. Ιστορικο του φακελου

Η Επιτροπή διεβίβασε την προαναφερθείσα πρόταση κανονισμού στο Ευρωπαϊκό Κοινοβούλιο και στο Συμβούλιο στις 21 Δεκεμβρίου 1998 (COM(1998) 779 τελικό - 1998/0360(COD)).

Η Ευρωπαϊκή Οικονομική και Κοινωνική Επιτροπή γνωμοδότησε στις 27 Ιανουαρίου 2000.

Στις 3 Σεπτεμβρίου 2003, το Ευρωπαϊκό Κοινοβούλιο ενέκρινε σε πρώτη ανάγνωση τη γνώμη του η οποία περιελάμβανε 47 τροπολογίες στην πρόταση της Επιτροπής.

Στις 9 Οκτωβρίου 2003, η Επιτροπή ενέκρινε τροποποιημένη πρόταση με την οποία δέχτηκε εξ ολοκλήρου 40 τροπολογίες και εν μέρει 3 τροπολογίες (COM(2003) 596 τελικό).

Το Συμβούλιο εξέδωσε την κοινή του θέση ομόφωνα στις 26 Ιανουαρίου 2004. Η Επιτροπή θεώρησε ότι η κοινή αυτή θέση ήταν αποδεκτή.

Το Ευρωπαϊκό Κοινοβούλιο ενέκρινε σε δεύτερη ανάγνωση δύο τροπολογίες επί της κοινής θέσης του Συμβουλίου στις 20 Απριλίου 2004.

3. Αντικείμενο της πρότασης

Ο κανονισμός (ΕΟΚ) αριθ. 1408/71 εξασφαλίζει το συντονισμό των συστημάτων κοινωνικής ασφάλισης των κρατών μελών με σκοπό την προστασία των δικαιωμάτων των προσώπων που διακινούνται στο εσωτερικό της Ευρωπαϊκής Ένωσης.

Από την έκδοσή του, το 1971, ο κανονισμός αυτός υπέστη σημαντικό αριθμό τροποποιήσεων, προκειμένου να ληφθεί υπόψη η εξέλιξη των εθνικών νομοθεσιών, να βελτιωθούν ορισμένες διατάξεις, να καλυφθούν κενά ή να ρυθμιστεί η κατάσταση ορισμένων ειδικών κατηγοριών προσώπων. Εξάλλου, η αποσαφήνιση ορισμένων διατάξεων είναι αναγκαία, προκειμένου να αποφευχθούν δυσκολίες ερμηνείας, όπως προκύπτει από το μεγάλο αριθμό αποφάσεων του Δικαστηρίου σε θέματα συντονισμού. Ο επιδιωκόμενος μέσω του συντονισμού στόχος πρέπει επιπλέον να παρακολουθεί τη γενική εξέλιξη της Ευρωπαϊκής Ένωσης. Πράγματι, οι κανόνες συντονισμού δεν έχουν πλέον ως μόνο αντικείμενο να εξασφαλίσουν την ελεύθερη κυκλοφορία των μισθωτών εργαζομένων, αλλά αποσκοπούν στην προστασία των δικαιωμάτων κοινωνικής ασφάλισης όλων όσοι διακινούνται στο εσωτερικό της Ευρωπαϊκής Ένωσης. Από τώρα και στο εξής, ο συντονισμός εγγράφεται στην προοπτική της ευρωπαϊκής ιθαγένειας και της οικοδόμησης μιας κοινωνικής Ευρώπης.

Η Επιτροπή υπέβαλε πρόταση κανονισμού με σκοπό την απλοποίηση και τον εκσυγχρονισμό των κανόνων συντονισμού που περιέχονται στον κανονισμό (ΕΟΚ) αριθ. 1408/71.

4. Γνώμη της Επιτροπής για τις τροπολογίες του Ευρωπαϊκού Κοινοβουλίου

Η Επιτροπή μπορεί να δεχτεί τις δύο τροπολογίες που ενέκρινε το Ευρωπαϊκό Κοινοβούλιο.

4.1. Η τροπολογία αριθ. 1

Σκοπός της τροπολογίας είναι να διευκρινίσει ότι οι συμβατικές διατάξεις που αναφέρονται στο άρθρο 1 στοιχείο l πρέπει να κοινοποιούνται στο Ευρωπαϊκό Κοινοβούλιο και στο Συμβούλιο. Η τροπολογία αυτή είναι αποδεκτή από την Επιτροπή αφού εξασφαλίζει τη διαβίβαση των κοινοποιήσεων στους δύο συννομοθέτες.

4.2. Η τροπολογία αριθ. 2

Σκοπός της τροπολογίας αυτής είναι να ευθυγραμμίσει την προθεσμία για τα μέλη της οικογένειας μ' εκείνη που ισχύει για τον ίδιο τον πρώην μεθοριακό εργαζόμενο, ώστε να λαμβάνουν παροχές σε είδος στο έδαφος του πρώην κράτους απασχόλησης σύμφωνα με το άρθρο 18 του κανονισμού. Είναι αποδεκτή από την Επιτροπή επειδή είναι ευνοϊκή για τα μέλη της οικογένειας.

5. Συμπέρασμα

Δυνάμει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της σύμφωνα με τα παραπάνω.